Audrey Hepburn

Audrey Hepburn (sünninimi Audrey Kathleen Ruston; 4. mai 1929 Ixelles, Brüssel, Belgia – 20. jaanuar 1993 Tolochenaz, Šveits) oli filmi- ja teatrinäitleja.

 Lapsepõlv 

Tema isa oli iiri päritolu Briti pankur Joseph Victor Anthony Ruston (1889–1980) ja ema oli paruness Ella van Heemstra (1900–1984), kelle isa oli endine Hollandi Guajaana kuberner. Nii isal kui ka emal oli see teine abielu. Emal oli esimesest abielust kaks poega, kellest üks oli viis ja teine üheksa aastat Audreyst vanem.

Hiljem muutis isa oma perekonnanime, võttes oma emapoolse vanaema Kathleen Hepburni perekonnanime, nii et tema ja ka Audrey perekonnanimeks sai Hepburn-Ruston. Audrey poolvennad kandsid oma isa perekonnanime van Ufford.

Kuigi Audrey oli sündinud Brüsseli lähedal Ixellesis, möödus suurem osa tema lapsepõlvest Inglismaal ja ta oli Suurbritannia kodanik. Isa töötas kindlustuses ning pidi tihti sõitma Inglismaa, Belgia ja Hollandi vahet. Mõlemad vanemad olid fašistid ja kuulusid Briti Fašistide Liitu.

1935. aastal jättis isa perekonna maha. Alles aastaid hiljem leidis Audrey ta Dublinist. 1939. aastal kolis ema koos lastega oma isa koju Hollandisse Arnhemisse, sest uskus, et kui tuleb sõda, siis on Hollandis turvalisem elada kui Suurbritannias.

1940. aastal okupeeris Saksamaa Hollandi. Inglispärase nimega polnud seal enam ohutu elada ja Audrey kasutas kuni sõja lõpuni nime Edda van Heemstra, mis aga ametlikult kunagi tema nimi ei olnud. Ta õppis aastatel 1939–1945 Arnhemi konservatooriumis balletti ja hakkas 1945. aastal esinema tantsijana.

Pärast sõda kolis ta emaga Suurbritanniasse, kus töötas algul tantsijana, siis aga näitlejana, sest selle eest maksti rohkem. Tema näitlemist pandi tähele ja ta kutsuti 1951. aastal New Yorki, kus ta sai kiiresti kuulsaks. Järgnes edukas filmikarjäär.

 Tunnustus 

Näitlejana saatis Hepburni edu. Aastatel 1953–1967 mängis ta 16 filmis, millest kümne eest oli ta nomineeritud kas Oscari või Kuldgloobuse auhinnale.

Oscari nominent oli ta viis korda, alati parima naispeaosatäitja kategoorias: 1953 filmiga "Puhkus Roomas", 1954 filmiga "Sabrina", 1959 filmiga "The Nun's Story", 1961 filmiga "Hommikueine Tiffany juures" ja 1967 filmiga "Wait Until Dark". Ta võitis Oscari neist esimesega. Filmis "Hommikueine Tiffany juures" esitas ta laulu "Moon River", mille helilooja Henry Mancini ja sõnade autor Johnny Mercer pälvisid parima laulu Oscari.

Kuldgloobusele kandideeris ta kaheksa korda. Neli korda kandideeris ta parima draamanäitleja kategoorias: 1953 filmiga "Puhkus Roomas", 1956 filmiga "Sõda ja rahu", 1959 filmiga "The Nun's Story" ja 1967 filmiga "Wait Until Dark". Neli korda kandideeris ta parima muusikali- või komöödianäitlejanna kategoorias: 1957 filmiga "Pärastlõunases armastuses", 1963 filmiga "Charade", 1964 filmiga "Minu veetlev leedi" ja 1967 filmiga "Two for the Road". Ta võitis neist ainult esimesega, "Puhkusega Roomas".

Suurbritannia filmiauhinnale BAFTA kandideeris ta viis korda, alati parima naispeaosatäitja kategoorias: 1953 filmiga "Puhkus Roomas", 1954 filmiga "Sabrina", 1956 filmiga "Sõda ja rahu", 1959 filmiga "The Nun's Story" ja 1963 filmiga "Charade". Ta võitis neist kolm, esimese ja kahe viimase filmi eest.

Seriaalides ja teatris mängis Hepburn vähe, kuid samuti edukalt. Tema läbimurderolliks kujunes 1951. aastal New Yorgis Broadwayl lavastatud "Gigi" nimiosa, mille eest ta võitis sama aasta Teatrimaailma auhinna, mis antakse New Yorgi aasta parimale näitlejale. Selles rollis pandi teda tähele ja see võimaldas tal pääseda filmidesse.

1954. aasta esimesel poolel mängis Hepburn nimiosa näidendis "Undiin" ja selle eest pälvis ta Tony auhinna teatrilavastuste naispeaosatäitja kategoorias.

1993 mängis ta telekanali PBS lühisarjas "Maailma aiad koos Audrey Hepburniga" ("Gardens of the World with Audrey Hepburn") ja pälvis selle eest seriaaliauhinna Emmy väljapaistva individuaalse saavutuse kategoorias informatiivsetes telesaadetes.

Audrey Hepburn on üks kümnest inimesest maailmas, kes on võitnud nii Oscari, Kuldgoobuse, Tony kui ka Emmy auhinna.

Filmid
 Aasta Originaalpealkiri Eestikeelne pealkiri Roll 1948  Dutch in Seven Lessons   Stjuardess 1951  One Wild Oat   Hotelli administraator  Laughter in Paradise    Monte Carlo Baby   Linda Farell Young Wives' Tale   Eve Lester The Lavender Hill Mob   Chiquita 1952  The Secret People   Nora Brentano Nous irons à Monte Carlo   Melissa Walter 1953  Roman Holiday  "Puhkus Roomas"  printsess Ann 1954  Sabrina  "Sabrina"  Sabrina Fairchild 1956  War and Peace  "Sõda ja rahu"  Nataša Rostova1957  Funny Face   Jo Stockton Love in the Afternoon  "Pärastlõunases armastuses"  Ariane Chavasse1959  Green Mansions  "Roheline häärber"  RimaThe Nun's Story  õde Luke (Gabrielle van der Mal)  1960  The Unforgiven   Rachel Zachary 1961  Breakfast at Tiffany's  "Hommikueine Tiffany juures"  Holly GolightlyThe Children's Hour   Karen Wright  1963  Charade  "Petturid"  Regina Lampert 1964  Paris When It Sizzles  "Särisev Pariis"  Gabrielle Simpson My Fair Lady  "Minu veetlev leedi"  Eliza Doolittle 1966  How to Steal a Million  "Kuidas varastada miljonit"  Nicole Bonnet 1967  Two for the Road   Joanna WallaceWait Until Dark   Susy Hendrix 1976  Robin and Marian   Marian  1979  Bloodline   Elizabeth Roffe 1981  They All Laughed   Angela Niotes  1989  Always   Hap 

Välislingid



Kategooria:Belgia näitlejad
Kategooria:Hollandi näitlejad
Kategooria:Sündinud 1929
Kategooria:Surnud 1993